REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/3-17

11. januar 2017. godine

B e o g r a d

Z A P I S N I K

13. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 10. JANUARA 2017. GODINE

Sednica je počela u 10,05 časova.

Sednicom je predsedavala Maja Gojković, predsednica Odbora.

Sednici su prisustvovali: Jasmina Obradović, Stanija Kompirović, prof. dr Marko Atlagić, Mirko Krlić, Aleksandar Jugović, Snežana Bogosavljević Bošković, Aleksandra Čabraja, Nataša Mihailović Vacić, Hadži Milorad Stošić i Đorđe Vukadinović, članovi Odbora.

Sednici nisu prisustvovali članovi Odbora: mr Jadranka Jovanović, Snežana Paunović, dr Ana Stevanović, Aleksandra Belačić, Vesna Marjanović i Nataša Mićić, niti njihovi zamenici.

Na predlog predsedavajućeg, članovi Odbora su većinom glasova usvojili sledeći:

D n e v n i r e d:

1. Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač nadležni odbor Narodne skupštine;
2. Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač udruženja filmskih, scenskih i dramskih umetnika i udruženja kompozitora u Republici Srbiji;
3. Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač nacionalni saveti nacionalnih manjina, zajedničkim dogovorom.

**PRVA TAČKA - Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač nadležni odbor Narodne skupštine**

Predsedavajuća je u uvodnom izlaganju istakla da je članom 9. stav 1. tačka 1) Zakona o elektronskim medijima, propisano da ovlašćenje i dužnost da predlaže člana Saveta Regulatora ima nadležni odbor Narodne skupštine.

Podsetila je narodne poslanike, da članovima Saveta, Milošu Rajkoviću, Slobodanu Veljkoviću i Božidaru Nikoliću mandat ističe 5. maja 2017. godine, o čemu je Odbor obavešten dopisom Regulatornog tela za elektronske medije od 3. novembra 2016. godine. Napomenula je da je članom 10. Zakona propisano je da nadležna služba Narodne skupštine objavljuje javni poziv za predlaganje kandidata za člana Saveta, šest meseci pre prestanka mandata člana Saveta.

Naglasila je da je postupak predlaganja članova Saveta Regulatornog tela za elektronske medije regulisan je članovima 10. i 11. Zakona o elektronskim medijima.

Predsedavajuća je otvorila raspravu u vezi sa ovom tačkom Dnevnog reda u kojoj je učestvovao Đorđe Vukadinović.

**Đorđe Vukadinović** sugerisao je članovima Odbora daje potrebno za člana Saveta Regulatora izabrati kompetentne i ugledne stručnjake iz oblasti koje su od značaja za obavljanje poslova iz nadležnosti Regulatora.

Predložio je da predsednica Odbora sazove sednicu Odbora, na kojoj bi se raspravljalo o radu Saveta Regulatora u prethodnom periodu, sagledali problemi sa kojima se ova samostalna nezavisna regulatorna organizacija suočava i doneli zaključci na koji bi se način mogao poboljšati rad Saveta Regulatora.

Predsedavajuća je zaključila raspravu u vezi sa ovom tačkom Dnevnog reda.

Predsedavajuća je stavila na glasanje predlog, da Odbor donese Odluku o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač nadležni odbor Narodne skupštine.

Odbor je, sa 9 glasova za i 2 uzdržana, doneo Odluku o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač nadležni odbor Narodne skupštine.

**DRUGA TAČKA - Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač udruženja filmskih, scenskih i dramskih umetnika i udruženja kompozitora u Republici Srbiji**

Predsedavajuća je istakla da u skladu sa članom 9. stav 1. Zakona, neophodno da udruženja filmskih, scenskih i dramskih umetnika i udruženja kompozitora ispunjavaju uslov, a to je da su registrovana najmanje tri godine pre raspisivanja javnog poziva.

Konstatovala je da udruženja filmskih, scenskih i dramskih umetnika i udruženja kompozitora u Republici Srbiji, predlog dva kandidata utvrđuju zajedničkim dogovorom.

Povodom ove tačke Dnevnog reda nije bilo predloga ni diskusije.

Predsedavajuća je stavila na glasanje predlog, da Odbor donese Odluku o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač udruženja filmskih, scenskih i dramskih umetnika i udruženja kompozitora u Republici Srbiji, zajedničkim dogovorom.

Odbor je, sa 9 glasova za i 2 uzdržana, doneo Odluku o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač udruženja filmskih, scenskih i dramskih umetnika i udruženja kompozitora u Republici Srbiji, zajedničkim dogovorom.

**TREĆA TAČKA – Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač nacionalni saveti nacionalnih manjina, zajedničkim dogovorom**

Predsedavajuća je otvorila raspravu u vezi sa ovom tačkom Dnevnog reda u kojoj je učestvovali: Đorđe Vukadinović i Aleksandra Čabraja.

**Đorđe Vukadinović** ukazao je važnost postupka predlaganja kandidata za člana Saveta Regulatora, koji se bira na predlog ovlašćenog predlagača nacionalni saveti nacionalnih manjina i zamolio je da se posebno obrati pažnja da se ovaj postupak sprovede transparentno i u skladu sa Zakonom.

**Aleksandra Čabraja** podržala je predlogda se sazove sednica Odbora, na kojoj bi se raspravljalo o radu Saveta Regulatora u prethodnom periodu i predložila je da se slična rasprava obavi i na sednici Narodne skupština.

Predsedavajuća je zaključila raspravu u vezi sa ovom tačkom Dnevnog reda.

Predsedavajuća je stavila na glasanje predlog, da Odbor donese Odluku o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač nacionalni saveti nacionalnih manjina, zajedničkim dogovorom.

Odbor je, sa 8 glasova za i 2 uzdržana i 1 članom koji nije glasao, doneo Odluku o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač nacionalni saveti nacionalnih manjina, zajedničkim dogovorom.

Sednica je završena u 10,20 časova.

SEKRETAR PREDSEDNIK

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Dana Gak Maja Gojković